簡無咎學士
作者：黄裳
朝代：宋

paragraphs: 北澶車馬來何暮，芹茅池邊失歡聚。
有分共爲文字遊，却向西郊話今古。
人頼聰明多自僞，信厚期君中有主。
職事無塵靜相對，滿榻詩書香數縷。
嚴扃如在柳陰中，綠幄朱簾細風度。
紫犀銙破雪花濃，石鼎煎聲遶窗戶。
準擬七椀邀盧仝，清滌煩襟出新句。
共笑先生最貧苦，誤使簾前客相慕。
虛名薄利能幾多，裹飯區區來復去。